google/wiki40b huggingface dataset:
Andreas Grasmo

KFUM

Sin første prestetjeneste fikk Grasmo i en stilling som sekretær i Kristiansund KFUM. I tiden før og de første årene av andre verdenskrig, bygget han opp et blomstrende ungdomsarbeid i byen, noe som førte til at han i 1943 ble hentet til Oslo som sekretær (leder) for guttearbeidet i Norges Kristelige Ungdomsforbund på landsplan. Her gjorde han en stor jobb under krigen. Etter krigen hadde han ansvar for organiseringen av en verdenskonferanse for 1500 kristne ungdommer i Oslo sommeren 1947.

Kirkens Nødhjelp

Fra NKUF gikk han i 1947 til et arbeid med å bygge opp den organisasjonen som ble til Kirkens Nødhjelp. Sammen med Europahjelpen organiserte han i regi av Menighetspleiens landsforbund et kirkelig hjelpearbeid i Tyskland etter andre verdenskrig. Grasmo dro selv rundt i flyktningleirer og deltok i utvelgelsen av folk som fikk nye muligheter i Norge. For dette arbeidet høstet han stor anerkjennelse og ble tildelt tyske og østerrikske ordener.

Oslo Indremisjon

I 1952 ble han kalt til å bli leder for Oslo Indremisjon, som var en medlemsorganisasjon som hadde drevet diakonalt og sosialt hjelpearbeid i Oslo siden 1855. Her satte han i gang et stort arbeid for alkoholikere og uteliggere og fikk bygget organisasjonens sosialbygg. Hans visjon var å kombinere frivillig innsats med offentlig støtte og faglig tyngde i hjelpearbeidet. Grasmo ledet organisasjonen i 20 år og før han sluttet i 1972, var medlemsorganisasjonen i 1971 omgjort til en stiftelse under navnet Kirkens Bymisjon.

Kirkelig engasjement

Andreas Grasmo var gjennom hele sitt liv engasjert i Den norske kirke. Han ble ordinert til prest i 1945 for å virke i Norges Kristelige Ungdomsforbund. Som leder for Oslo Indremisjon ansatte han prester til å gjøre tjeneste i drabantbyene rundt Oslo før det kom en kirkelig struktur der. Han ble viseformann i det første Kirkerådet og var i samarbeid med andre organisasjonsledere medvirkende til at det ble opprettet et diakoniråd for Den norske kirke. I 1972 ble Grasmo utnevnt til domprost i Tønsberg. Denne tjenesten hadde han til 1979, da han gikk av. Som pensjonist bosatte han seg i Tønsberg, hvor han døde i 1986.
Ungdoms- og Idrettsforeningen Bjørgan

Fotball

A-laget i fotball spiller i 2015 i 4. divisjon.
Xue Fucheng

Diplomatisk virke

Foruten de vanlige representasjonsforpliktelser engasjerte Xue Fucheng seg sterkt for omsorgen for utenlandskineserne i de land han kom til. I Storbritannia var det for eksempel betydelige kinesiske miljøer både i Liverpool og i London. Vel så viktig var det betydelig sterkere kinesiske nærvær i en rekke av Storbitannias kolonier. Blant slike steder kan nevnes Penang, Singapore og Rangoon. Han ivret derfor for å opprette konsulater, ikke bare for å støtte sine landsmenn i deres omgang med storsamfunnet, men også for å støtte for eksempel nyankomne mot kriminelle elementers utpressing, utnyttelse og lureri. 
Xue argumenterte overfor britene med det store antall konsulater - 20 - som britene hadde kunnet etablere i Kina. Etterhvert fikk han de tillatelser han trengte.
Xue Fuchang spilte også den avgjørende rolle i drøftelsene mellom Kina og Storbritannia om grensene mellom Britisk Burma og den kinesiske provinsen Yunnan. Denne grenseuklarheten var en av de potensielt mest utfordrende av de mange store og små grensespørsmål eundt Kina.

Forfatterskap

Han skrev en dagbok de siste fire årene i keiserens tjeneste, og den beskriver hans diplomatiske aktiviteter og hans inntrykk av de vestlige land.
Han beskrev historiske begivenheter som Taipingopprøret, og forfattet essayer om lokale kinesiske legender, også makabre og overnaturlige historier. 
Xue var forkjemper for innføringen av vestlig teknologi i KIna, og beskriver sitt møte i utlandet med ny teknologi som for eksempel telefonen.

Minnesmerke

Hans gamle hjem i Wuxi ble i 2001 tilføyd på Folkerepublikken Kinas liste over kulturminner. Det har en tradisjonell kinesisk gårdsplass og hage, en biblioteksbygning, en frilufts operascene og et biljardrom.

Verker

Chushi Ying Fa Yi Bi siguo riji, Changsha: Yuelu shushe 1985 (Zouxiang shijie congshu)
Tournament of Champions

Hyundai Tournament of Champions er sesongåpningsturneringen i golf på PGA-touren. Startfeltet er begrenset til spillere som vant en turnering på touren i det foregående år. Turneringen spilles på Hawaii i januar. Den ble arrangert for første gang i 1953 og har tidligere vært kjent som Tournament of Champions (1953–1974), MONY Tournament of Champions (1975–1990), Infiniti Tournament of Champions (1991–1993) og Mercedes-Benz Championship (1994–2009). Førstepremien er en av de større på touren, og på grunn av det snevre startfeltet utgjør den 20 prosent av potten, til forskjell fra de vanlige 18 prosent. I 2006 var førstepremien 1 080 000 dollar fra potten på 5 400 000 dollar. I tillegg mottar vinneren en bil fra hovedsponsoren Seoul Broadcasting System.
Deutsche Versuchs- und Prüfanstalt für Jagd- und Sportwaffen

Deutsche Versuchs - und Prüfanstalt für Jagd - und Sportwaffen e.V. (Det tyske forsøks- og testinstituttet for jakt og sportsvåpen), vanligvis forkortet DEVA, er en tysk medlemsorganisasjon med formål om å tilby uavhengig rådgivning og testing av skytevåpen og ammunisjon. DEVA ble grunnlagt 26. november 1888. DEVA eies sammen av de fleste tyske skytevåpen-produsenter, slik som Sauer, Mauser, Merkel, Heym og Blaser, men utfører sitt arbeid uavhengig.
Akne

Bakgrunn

Acne vulgaris er svært vanlig, spesielt i vestlige samfunn. Den debuterer vanligvis i puberteten. Den antas å være utløst av hormonelle forandringer. Tilstanden blir vanligvis bedre over flere år, og kan hos mange bli helt borte. Det lar seg ikke gjøre å forutsi når eller hvor fort denne normaliseringen vil skje. Noen er plaget med akne i mange tiår. Aknelesjonene går over, men vil ofte forårsake permanente arr. Det forekommer en spontan normalisering, og ikke all akne trenger behandling. Leger er derimot spesielt interessert i de som har arrdannende akne, fordi man da kan unngå permanente arr og det er en betydelig behandlingsgevinst. Et generelt budskap til befolkningen er at de fleste kan bli bedre med kyndig behandling i samråd med doktor.
Nesten alle tenåringer har elementer av akne. De mest alvorlige tilfellene ser vi som regel hos personer i alderen 17-19 år. Menn er hardere rammet enn kvinner. Problemet forsvinner som regel i 25-årsalderen.

Aknevarianter

Det finnes forskjellige varianter av akne. Akne Vulgaris er den vanligste formen, som er komedoner og røde knuter med og uten pussdannelse. Kvisene forkommer oftest fra øvre del av brystet og ryggen og opp i ansiktet, som er de områdene hvor de forekommer mest talgproduksjon.
Komedonakne er også vanlig. Denne formen har lite betennelsesforandringer, men består av tallrike komedoner.
 Akne Conglobata og akne cystica er mer alvorlige former for akne. Her kan det føre til dyptliggende betennelsesforandringer på ryggen, brystet eller ansiktet. Det er mye puss. Det kan også oppstå skorper som kan føre til arrdannelser i ettertid.

Årsaker

Årsakene til akne er ikke fullstendig kjent. En del medisiner forårsaker eller betydelig forverrer akne (kortikosteroider og litium). Miljøgiften dioksin forårsaker et helt karakteristisk utslett, men er svært sjelden. Det er en betydelig arvelig komponent i akne. Hverken dårlig hygiene eller sex er påvist å være en årsak.
Det har vært mye spekulasjon rundt sammenhengen mellom diett/mat og kviser. Kliniske studier har vist at høyt inntak av melkeprodukter og høyt sukkerinnhold (høy glykemisk indeks) kan være en medvirkende faktor.
Maryland

Historie

Staten har fått sitt navn etter kong Karl I av Englands dronning Henrietta Maria. Noen landområder rundt Chesapeake Bay ble i 1632 gitt til lord Baltimore Cecil Calvert, av den engelske kongen, og han oppkalte kolonien etter giverens hustru. Koloniens første hovedstad St. Mary's City ble grunnlagt i 1634 av Calverts bror Leonard Calvert (1606–1647).
Maryland var spesiell i forhold til de andre britiske koloniene i Amerika fordi den ble grunnlagt av katolikker. George Calvert hadde vært Secretary of state i kolonien, men trakk seg da han konverterte til katolisismen i 1625. I 1632 gav kong Karl ham i oppgave å stifte en katolsk koloni. Maryland innførte i 1649 Toleration Act som skulle hindre at katolikker ble straffet med yrkesforbud. I 1650-årene kom det til en borgerkrig som puritanerne vant, men Maryland forble en brokete og sammensatt stat. Slaveri var tillatt, og staten lå sør for Mason-Dixon-linjen, men deltok ikke på Sørstatenes side under den amerikanske borgerkrigen.
SUSE Linux Enterprise Desktop

SUSE Linux Enterprise Desktop (SLED), tidigere kjent som Novell Linux Desktop, er en Linux-distribusjon som produseres av SUSE for næringslivet. Det er beregnet på  skrivebordsmiljø. Nye større versjoner blir utgitt med 14–36 måneders mellomrom, mens mindre versjoner (service pakker) lanseres hver 9–12 måned. Distribusjonen inngår i SUSE Linux Enterprise products og gjennomgår en mer intens testing enn openSUSE før den slippes på markedet.
Distribusjonen kjører på arkitekturne x86-32 og x86-64 og IBM POWER/PowerPC.
Siste versjon er versjon 12, som ble lansert 27, oktober 2014.
Livskvalitet

Livskvalitet er den opplevde følelsen av å leve et godt liv, der man oftest avser andre faktorer enn økonomiske eller overlevelse. 
Eksempel på fenomen som er viktige for menneskers livskvalitet er det fysiske miljø, psykososiale miljø, estetisk, transcendental og religiøs opplevelse, etc.
Man kan også som i den eksterne kilden under beskrive det som å være aktiv, ha fellesskap, selvfølelse og en grunnstemning av glede.
Henri Le Fauconnier

Biografi

Le Fauconnier flyttet fra hjemtraktene i det nordlige Frankrike til Paris i 1901 for å lese jura. Etter en tid endret han studieretning og begynte å studerr malerkunst, først ved Jean-Paul Laurens' atelier og så blant annet ved Académie Julian. Han deltok ved den kjente Salon des indépendants i 1904. Hans tidlige maleri er fauvistisk, influert av gruppen Les Nabis og Matisse. 
Hans stil ble snart endret mot kubisme etter at han hadde tatt inntrykk av Cézannes verk. 
Ved Salon d'automne i 1909 stilte Le Fauconnier ut ved siden av Constantin Brâncuși, Jean Metzinger og Fernand Léger. Ved Salon des indépendants i 1911 forårsaket Le Fauconnier og hans kolleger Fernand Léger, Robert og Sonia Delaunay, Jean Metzinger og Albert Gleizes skandale med sine kubistiske malerier. Le Fauconnier utstilte i 1912 sin enorme Les Montagnards attaqués par des ours (Fjellfolkene angrepet av bjørner) i det årets Salon d'automne.
Le Fauconnier var med i Puteaux-gruppen, og ble betraktet som en ledende person blant de såkalte Montparnasse-kubistene, og dermed fikk han en livlig og fruktbar kontakt med andre europeiske avantgarde-kunstnere. Vasilij Kandinskij inviterte ham til å skrive en teoretisk tekst til Neue Künstlerverein i München og hans malerier ble reprodusert i skrifter av Der Blaue Reiter som eksempel på deres kunstretning. Han deltok på flere utstillinger med avantgarde-kunstnere i Moskva.
Årene rundt 1910 underviste Le Fauconnier ved Académie de la Palette i Paris og hadde blant annet svenskene Vera Nilsson, Agnes Cleve og John Jon-And som elever. En annen kjent elev var den russiske Vera Mukhina.
Ved utbruddet av første verdenskrig var Le Fauconnier i Nederland og forble der i seks år. Hans kunst hadde nå utviklet seg til en blanding av kubisme og ekspresjonisme, en stil som til viss del influerte den samtide nederlandske kunsten. Han vendte tilbake til Paris i 1920, og bodde fra 1923 om somrene i et hus i 
Grosrouvre i Île-de-France. Fra nå kom han til å arbeide i en mer realistisk og mindre nyskapende retning.
Henri Le Fauconnier døde av hjerteslag i 1946, og ble begravet i Grosrouvre.
Le Fauconniers kunstneriske verk finnes fremfor alt bevart i samlinger i Stedelijk Museum i Amsterdam, Gemeentemuseum i Haag og Eremitasjen i St. Petersburg.
Nanjingmennesket

Nanjingmennesket (Homo erectus nankinensis, kinesisk: 南京人, pinyin: Nánjīng rén, eller 南京猿人, Nánjīng yuánrén) ble oppdaget i mars 1993 i Tangshangrotten ved Nanjing i provinsen Jiangsu i Kina. Funnet dreide seg om fossiler fra menneskelige skallebenplater og tenner. Nanjingmennesket tilordnes Homo erectus.
Analyseresultater viser at Nanjingmennesket levde for mellom 580 000 og 620 000 år siden i det sørlige Kina.
Fossilene er utstilt i Nanjingmuseet i Nanjing.
Barbosa Lima Sobrinho gasskraftverk

Barbosa Lima Sobrinho gasskraftverk er et gasskraftverk i delstaten Rio de Janeiro i Brasil. Det har en installert produksjonskapasitet på 384 MW fordelt på åtte kokere / turbiner à 48 MW hver. Anlegget ble utbygd i 2001. Brenselstypen er naturgass. Dette er landets tiende største fossile kraftverk. Operatør er Petrobras, som kjøpte det i 2004 fra konkursboet etter Enron.
Jon Raudes gate (Trondheim)

Jon Raudes gate (1–9, 6–12) er en sidegate til Mellomveien i bydelen Lademoen i Trondheim, og er oppkalt etter erkebiskop Jon Raude. Gata består av borettslag i gamle bygårder og Hamstad Kjøtt ligger her.
Comanche Peak kjernekraftverk

Comanche Peak kjernekraftverk er et kjernekraftverk som produserer elektrisk kraft i Somervell County 100 km sørvest for Fort Worth, i delstaten Texas i det sørlige USA. Dets reaktorer ble godkjent for igangsetting i 1990, etter at bygging startet i 1974. Installert maksimal effekt er 2 208 MW, og årsproduksjonen i 2007 var på om lag 18,85 TWh elektrisk kraft. Det er planlagt bygging av ytterligere to reaktorer fra Mitsubishe Heavy Industries med effekt på 3 400 MW, slik at total kapasitet ved anlegget kan komme til å nå 5 600 MW.
Anlegget eies av Luminant Generation Co. Det har i alt to reaktorer som er i operativ drift, hver med maksimalt ca. 1 104 MW effekt, og to større reaktorer som det er søkt utbyggingstillatelse for. Etter dagens konsesjoner skal reaktorenes produksjon opphøre i 2030.
Grunnvann

Grunnvann er vann som befinner seg under bakkenivå der alle sprekker og porer i grunnen er helt fylt med vann. Over denne mettede sonen ligger den umettede sonen, også kalt markvannsonen. I den umettede sonen er porene delvis fylt med luft. Når vannet perkolerer ned gjennom den umettede sonen endres vannets kvalitet grunnet kjemiske, biokjemiske og biologiske prosesser. Dette resulterer ofte i at grunnvann er bedre egnet som drikkevann, sammenliknet med overflatevann. Grunnvannets overflate kalles grunnvannsspeilet og defineres som den flaten der grunnvannstrykket er lik atmosfæretrykket (1 atm).
Geologiske formasjoner (oppsprukket berg eller sedimenter av grus og sand) med grunnvann som strømmer gjennom slik at det kan utvinnes kalles akvifer. Formasjonene må ha tilstrekkelig porøsitet og permeabilitet for å utgjøre en akvifer. En akvifer kan inneholde ett eller flere grunnvannsmagasiner. Akvifer og grunnvannsmagasin brukes til dels som synonymer. Grunnvannet som befinner seg i formasjonen og metter denne omtales som del av akviferen. I Norge har leire og berg generelt lav permeabilitet, et unntak er Brumunddal-sandstein. I Norge er nesten alle akviferer i berggrunnen i sprekker, mens grovkornede løsmasser som sand og grus danner poreakviferer. Lag av leire over sand/grus kan være så tett at det dannes en lukket akvifer. De største og beste grunnvannsforekomstene i Norge finnes i akviferer dannet av breelvers avsetning av løsmasser i delta, randåser, eskere og sandurer. Etter landhevingen har elver gravd seg ned i og drenerer de mest lavtliggende av disse. Det største grunnvannsmagasinet i Norge er på Gardermoen som er et gammelt delta avsatt en breelv over 70 km², og blir drenert av elvene Risa og Leira.
Grunnvann utgjør ca. 0,68% av den totale vannmengden i vannets kretsløp. Fossilt vann er grunnvann som er laget i andre klimatiske omstendigheter enn dagens.
Studiet av grunnvann kalles også hydrogeologi.

Porøsitet

Tilstedeværelsen av porer og sprekker bestemmer akviferens porøsitet. Høy porøsitet betyr dermed at vanninnholdet kan være høyt. Porøsitet regnes som et desimaltall mellom null og én eller som prosentandel.

Hengende grunnvann

Hengende grunnvann kan dannes der det forekommer et lite vanngjennomtrengelig lag med begrenset utbredelse som ligger over det egentlige grunnvannspeilet. Eksempler på slike tette lag er aurhelle og lag med leire og/eller silt.

Variasjoner i grunnvannstand

Variasjoner i grunnvannstand forekommer på ulike tidsskalaer. Endringer på time/døgn basis kan skyldes pumping av brønn eller enkelte nedbørsepisoder. Årstidsfluktuasjoner er i første rekke bestemt av vekslinger i nedbør og hvor stor del av denne som når grunnvannet. Andelen av nedbøren som når grunnvannet avhenger blant annet av om jorden er fuktig eller tørr, og av vegetasjonstype. For at vann skal perkolere ned til grunnvannspeilet må først den umettede sonen fuktes til feltkapasitet. Endringer over lengre tid (flere år/10-år) kan eksempelvis forårsakes ev endringer i klima.
EBS

EBS Universität für Wirtschaft und Recht (EBS Universitet for økonomier og juss) en privat handelshøyskole i Wiesbaden og Oestrich-Winkel i Tyskland. Universitetet ble etablert i 1971, og er en av landets best rangerte handelshøyskoler. Den har 1200 studenter.
Sjögestad

Sjögestad er et tettsted i Linköping kommune i Östergötlands län i Östergötland i Sverige. I 2010 hadde tettstedet 300 innbyggere. Sjögestad ligger cirka 16 kilometer vest for Linköping.
Michele Bachmann

Familiebakgrunn og yrkesliv

Michele Marie Amble vokste opp i Anoka i Minnesota. Foreldrene var lutherske norsk-amerikanere. Hun er utdannet fra Winona State University, Oral Roberts University og College of William and Mary, og arbeidet som skattejurist i IRS 1988–1993. I 1978 giftet hun seg med Marcus Bachmann, en klinisk terapeut med en mastergrad fra Regent University og en doktorgrad fra Union Graduate School, som hun hadde møtt i studietiden. De drev valgkamp for demokraten Jimmy Carter i 1976, men de ble skuffet over ham som president, og de har vært republikanere siden presidentvalget i 1980.
Bachmann og hennes ektemann har fem barn (Lucas, Harrison, Elisa, Caroline og Sophia). Bachmann uttalte i 2011 at hun hadde gjennomgått en spontanabort etter fødselen av deres andre barn, Harrison. Bachmann og hennes ektemann har også hatt fosterhjem for 23 andre barn, alle tenåringsjenter, der flere hadde spiseforstyrrelser.
Michele Bachmann var valgt til Minnesotas delstatssenat fra 2001 til hun ble kongressrepresentant.
Ben Webster

Liv og virke

På 30-tallet spilte han tidlig i hjembyens orkestre som «The Young Family Band» med blant annet Lester Young (1930), samt «Blanche Calloway and her Joy Boys» (1931). Med Bennie Moten ble han kjent gjennom soloer på Lafayette og Moten Swing (1931–33). Derpå spilte han med Andy Kirk (1933). Etter flytting til New York City, spilte han med Cab Calloway, Fletcher Henderson (1934) og Teddy Wilson, samt ble meget kjent i Duke Ellingtons orkester (1936, 1939, 1940–43, 1948–49), spesielt for sin solo på Cotton Tail og Chelsea bridge.
Webster innledet så en lengre periode der ledet egne orkestre, medvirket på utgivelser med Jazz at the Philharmonic (1953–54), tilbrakte fem år på vestkysten, samt spilte storheter som Coleman Hawkins, Oscar Peterson og Art Tatum (1944–64).
Han ble en Skandinavia-venn og flyttet til København (1964).  Hans første besøk i Norge var en ukes gjestespill ved Metropol Jazz Club i februar 1965, med Bjørn Pedersen bass, Karl Otto Hoff trommer og Tore Sandnæs ved flygelet. Webster gikk da også på ski ved Bogstad.  
Med Omar Heide Midtsæter trommer og Steinar Thue klarinett spilte han på Jan Brodin sin «M/S Ragtime» i august samme året.  Webster spilte ved åpningen av Down Town jazzklubb i oktober 1965.  Han fisket edel-kreps i Steinsfjorden (Buskerud) og spilte med Tore Sandnæs trio ved Manhattan i august 1966. Webster gjestet Moldejazz i 1967 med Kenny Drew piano og Niels-Henning Ørsted Pedersen bass. Han gjentok besøket (1969) med norsk besetning
Rowland Greenberg trompet, Øistein Ringstad piano, Bjørn Pedersen bass og Omar Heide Midtsæter trommer.
I mars 1970 gjorde han fem utsolgte konserter på tre dager i Trondheim, hvorfra Ove Stokstad foretok opptak fra to konserter med Webster, Tore Sandnæs piano, Kjell Johansen trommer og Bjørn Alterhaug bass.  Med Trygve Windingstad trommer, Terje Venaas og Jack Hicks  flygel, debuterte han ved Club 7 den 7. oktober 1971.  Da Big Chief Jazzband fylte femti i Chateau Neuf 12. januar 1972, var han med, en forestilling som ble vist i NRK 29. januar.  Han gjestet jazzklubben Loftet i Drammen i september 1972 med Svein Alfredsen piani, Halvard Kausland gitar, Bjørn Pedersen bass og Karl Amund Amundsen trommer.  Han var ved Down Town jazzklubb i juni 1973 og samtidig i en kvintett med nevnte Amundsen trommer, Pedersen bass, Kausland gitar og Henryk Lysiak piano, hvorfra NRK også sendte i juli.  
Han døde kort tid etter.
I Danmark finner man «Ben Webster Foundation» som støtter amerikansk-danske jazzkonstellasjoner, og deler ut den årlige Ben Webster Prize.
Solonitsa

Solonitsa (russisk Солоница) er en elv i Ivanovo, Kostroma og Jaroslavl oblast i Russland og en av sideelvene til Volga fra venstre. Elven er 132 km lang og har et nedslagsfelt på 1420 kvadratkilometer.
De største sideelvene den har er Jemsna og Nerekhta, begge fra venstre.
Byen Nerekhta ligger ved Solonitsa.
Ludwig Erhard

Bakgrunn

Ludwig Erhard ble født i Fürth, som sønn av tekstilvarehandleren Wilhelm Philipp Erhard og hans hustru Augusta, født Hassold.
Han tjenestegjorde under første verdenskrig fra 1916 i artilleriet, kjempet i Romania, og ble alvorlig skadet nær Ieper i 1918. 
Etter krigen studerte han økonomi, først i Nürnberg og senere i Frankfurt am Main. Han tok doktorgraden (dr. oecon.) i 1925. I Frankfurt giftet han seg med Luise Schuster, og de flyttet til Fürth, hvor han ledet farens selskap. Tre år senere ble han imidlertid assistent og senere underdirektør ved markedsforskningsinstituttet Institut für Wirtschaftsbeobachtung der deutschen Fertigware. 
På grunn av krigsskadene kunne han ikke delta aktivt i andre verdenskrig, men studerte isteden økonomiske scenarioer ved ulike utfall av krigen.

Politiker

Etter den andre verdenskrig ble han finansminister i Bayern, og arbeidet senere med den tyske pengepolitikken. I 1949 ble han innvalgt i Forbundsdagen, og sluttet seg til CDU. I september 1949 ble han utnevnt til føderal finansminister i Adenauers første regjering. Han var finansminister fra 1949 til 1963 og gjennom den rollen han da spilte fikk han tilnavnet far til det tyske såkalte «Wirtschaftswunder» og grunnla den sosiale markedsøkonomien som skulle forbli styrende for det økonomiske systemet i landet.

Forbundskansler

Da Adenauer gikk av i 1963, ble Erhard kansler, og ved valget i 1965 ble han gjenvalgt. I 1966 gikk fridemokratene FDP ut av koalisjonen i protest mot at et budsjett var offentliggjort for tidlig, og Erhard måtte gå av. Hans etterfølger Kurt Georg Kiesinger dannet en såkalt storkoalisjon av CDU og SPD.
Erhard var medlem av Forbundsdagen til sin død i 1977.